Drie tienermeisies sterf op pad skool toeFoto: Rescue Care Drie tienermeisies is dood en ŉ vierde kritiek beseer nadat hulle Woensdagoggend naby die VN Naik Skool vir Dowes in Newlands-Oos in Durban deur ŉ taxi raakgery is. Garrith Jamieson, bedryfsdirekteur van Rescue Care-nooddienste, sê paramedici is omstreeks 07:15 na die toneel ontbied. “By hul aankoms het hulle ŉ slagting aangetref. Die vier tieners was op pad skool toe, toe hulle deur ŉ taxi getref is terwyl hulle die pad oorgesteek het,” sê Jamieson. “Drie van die vier het veelvuldige noodlottige beserings opgedoen en daar was niks wat meer vir hulle gedoen kon word nie. Die vierde meisie het kritieke beserings opgedoen en is op die toneel gestabiliseer voordat sy na ŉ nabygeleë hospitaal gehaas is.” Jamieson sê die pad is gesluit terwyl die polisie op die toneel besig was. Maroela Media het by die provinsiale polisiewoordvoerder navraag gedoen oor die voorval en wag op terugvoer.